L-UE qed tagħmel sforzi biex tnaqqas il-burokrazija għas-sidien tal-bastimenti filwaqt li żżomm l-istandards għoljin tagħha għall-monitoraġġ tal- emissjonijiet ta' CO2 mit-trasport marittimu Illum, l-ambaxxaturi tal-istati membri tal-UE qablu dwar il-pożizzjoni tagħhom dwar proposta li taġġorna r-regoli eżistenti tal-UE, u tallinjahom parzjalment mas-sistema globali tal-ġbir ta' data għall-konsum taż-żejt tal-fjuwil mill-bastimenti tal-Organizzazzjoni Marittima Internazzjonali (OMI). Is-settur tat-trasport marittimu jrid isir aktar effiċjenti fl-użu tal-enerġija u juża inqas fjuwil biex jikkontribwixxi għall-għanijiet klimatiċi tagħna. Irridu li l-kumpaniji u l-pubbliku ġenerali jkunu jafu kemm jintuża fjuwil minn kull bastiment. Dan ifisser li ser inkunu nistgħu nqabblu l-emissjonijiet mill-bastimenti u nagħżlu dawk l-aktar effiċjenti fl-użu tal-enerġija. Dan għandu benefiċċji ambjentali. Qed inħarsu wkoll lejn il-futur, billi qegħdin nitolbu lill-Kummissjoni biex tirrieżamina dan ir-regolament fid-dawl ta' aktar esperjenza miksuba. Krista Mikkonen, Ministru għall-Ambjent u l-Klima tal-Finlandja Mill-2019, is-sidien tal-bastimenti huma obbligati li jimmonitorjaw u jirrappurtaw taħt żewġ sistemi : ir-regolament MRV (monitoraġġ, rappurtar, verifika) tal-UE u d-DCS (sistema tal-ġbir ta' data) globali tal-OMI. Il-Kunsill jaqbel li l-allinjament parzjali tad-definizzjonijiet, tal-parametri tal-monitoraġġ, u tal-pjanijiet u l-mudelli tal-monitoraġġ tar-regolament MRV jikkontribwixxi biex jonqos il-piż amministrattiv għall-kumpaniji tat-trasport marittimu u għall-awtoritajiet nazzjonali, u jiffaċilita l-konformità mal-obbligi tar-rappurtar permezz taż-żewġ sistemi. Madankollu, il-Kunsill jemmen li l-monitoraġġ u r- rappurtar ta' merkanzija trasportata għandu jibqa' obbligatorju . Din l-informazzjoni tikkontribwixxi għal fehim aħjar tal-effiċjenza tal-fjuwil tal-bastimenti. Il-Kummissjoni kienet ipproponiet li l-merkanzija trasportata tinbidel f'element ta' rappurtar volontarju. Il-Kunsill żied ukoll klawżola li titlob lill-Kummissjoni biex tirrieżamina l-funzjonament tar-regolament Il-qbil milħuq fost l-ambaxxaturi tal-istati membri tal-UE fil-laqgħa tal-lum tal-Kumitat tar-Rappreżentanti Permanenti jfisser li l-Kunsill huwa lest li jibda n-negozjati mal-Parlament Ewropew . Il-Parlament Ewropew għadu ma laħaqx pożizzjoni dwar din il-proposta. It-test sħiħ tal-pożizzjoni tal-Kunsill ser jiġi marbut ma' din l-istqarrija għall-istampa fi ftit jiem. Informazzjoni ġenerali L-attività globali tat-trasport marittimu temetti ammonti sinifikanti ta' emissjonijiet ta' gassijiet b'effett ta' serra u tikkontribwixxi għat-tibdil fil-klima minħabba l-konsum tagħha ta' karburanti fossili. Hu stmat li l-emissjonijiet mit-trasport marittimu internazzjonali huma bejn 2 u 3% tal-emissjonijiet globali kollha ta' gassijiet b'effett ta' serra. Dan huwa iżjed mill-emissjonijiet ta' kwalunkwe stat tal-UE . Kieku s-settur tat-trasport marittimu kien pajjiż, kien ikun is-sitt wieħed fost dawk li jarmu l-iżjed emissjonijiet fid-dinja. Fil-livell tal-UE, l-emissjonijiet ta' CO2 mit-trasport marittimu żdiedu bi 48% bejn l-1990 u l-2008 . Fl-2015, it-trasport marittimu kien jikkawża 13% tal-emissjonijiet ġenerali tal-gassijiet b'effett ta' serra tal-UE mis-settur tat-trasport. Fl-2015, il-Kunsill u l-Parlament Ewropew adottaw l-hekk imsejjaħ , li għall-ewwel darba stabbilixxa regoli għall-monitoraġġ, ir-rappurtar u l-verifika tal-emissjonijiet ta' CO2 mit-trasport marittimu. Il-kumpaniji tal-bastimenti għandhom jirrappurtaw l-emissjonijiet ta' CO2 annwali tagħhom u informazzjoni rilevanti oħra li tirriżulta mill-vjaġġi tal-bastimenti tagħhom lejn u mill-portijiet taż-Żona Ekonomika Ewropea (ŻEE), inkluż l-emissjonijiet ta' CO2 minn dawn il-bastimenti fil-portijiet. Dan jikkonċerna bastimenti aktar tqal minn 5000 tunnellaġġ gross - bastimenti iżgħar huma esklużi mir-regoli. Il-monitoraġġ tal-konsum tal-fjuwil, tal-emissjonijiet ta' CO2 u tal-effiċjenza fl-użu tal-enerġija beda fl-2018, u l-kumpaniji tat-trasport marittimu kellhom jippreżentaw l-ewwel rapporti tal-emissjonijiet tagħhom fl-2019. Fil-livell globali, l-Organizzazzjoni Marittima Internazzjonali ( ) ħolqot il-qafas legali tagħha għal sistema globali ta' ġbir ta' data (DCS) għall-konsum taż-żejt tal-fjuwil tal-bastimenti fl-2016. Taħt id-DCS tal-OMI, l-obbligi ta' monitoraġġ jibdew fl-2019, u l-ewwel rapporti għandhom jiġu ppreżentati fl-2020. Minħabba f'hekk, minn Jannar tal-2019 il-bastimenti li jwettqu attivitajiet tat-trasport marittimu relatati maż-ŻEE għandhom jissodisfaw l-obbligi ta' monitoraġġ u ta' rappurtar kemm taħt ir-Regolament MRV tal-UE kif ukoll id-DCS globali tal-OMI. L-għan ewlieni ta' din il-proposta hu li jiġi emendat ir-Regolament MRV tal-UE biex jirrifletti tajjeb id-DCS tal-OMI, bil-ħsieb li jiġi simplifikat u jitnaqqas kemm jista' jkun l-isforz amministrattiv għall-kumpaniji u għall-amministrazzjonijiet, filwaqt li jinżammu l-għanijiet tar-Regolament MRV tal-UE. Proposta tal-Kummissjoni Addendum għall-proposti tal-Kummissjoni Addendum għall-proposti tal-Kummissjoni